Predkladacia správa

	V súlade s Programovým vyhlásením vlády SR a Plánom práce vlády Slovenskej republiky na rok 2007 MZ SR predkladá „Správu o stave optimalizácie siete zdravotníckych zariadení“.
	Predkladaná správa čiastočne rieši očakávané racionalizačné opatrenia v rezorte s cieľom zabezpečiť naďalej, v súlade s Programovým vyhlásením vlády SR, dostupnosť a kvalitu poskytovanej zdravotnej starostlivosti pre občanov, zároveň vytvoriť takú sieť poskytovateľov lôžkovej zdravotnej starostlivosti (nemocníc), aby mohla byť zaručená stabilita systému a jeho udržateľný rozvoj na dlhodobé obdobie.
Nezanedbateľnou úlohou je aj záruka odborného rastu, primeraných pracovných podmienok a dostatočného platového ohodnotenia zdravotníckych pracovníkov, rovnako ako  zabezpečenie ich dostatočného počtu v súvislosti s prípravou nového Zákonníka práce, na základe ktorého bude neaktívna časť pracovnej pohotovosti považovaná za pracovný čas. 
Tieto ciele je možné dosiahnuť buď prostredníctvom navýšenia zdrojov do systému, alebo lepším prerozdelením a využitím zdrojov existujúcich práve v optimalizovanej sieti zdravotníckych zariadení. Zároveň možno len na takto nastavenú optimálnu sieť viazať použitie prostriedkov z EU v súlade s Národným strategickým referenčným rámcom SR, operačnými programami a primárne operačným programom „Zdravotníctvo“.
Vlastný materiál v úvodnej časti definuje problémy, ktoré existujú v oblasti siete zdravotníckych zariadení, v ďalšej časti navrhuje proces ich riešenia. V rámci medzirezortného pripomienkového konania bolo oslovených na pripomienkovanie materiálu 61 subjektov, z toho 34 zaslalo pripomienky. Spolu bolo vznesených 50 pripomienok.